# Pinochio par anpezan/Capitolo 30

../Capitolo 31 IncludiIntestazione 15 settembre 2014 75% Da definire
Pinochio par anpezan Carlo Collodi 1883 CC BY-SA 3.0 GFDL Indice:Pinochio.djvu //it.wikisource.org/w/index.php?title=Pinochio_par_anpezan/Capitolo_30&oldid=- 20140915145749 //it.wikisource.org/w/index.php?title=Pinochio_par_anpezan/Capitolo_30&oldid=- 20140915145749
Capitolo 30
Inveze de deentà un brao pizo, Pinochio el moe de scondon col sò amigo Paero par el Paes dei Bebi
Pinochio el no podea fei outro che i damandà alolo a ra Fatazina de ‘sì a strafier par ra zità, e invidà i sò amighe a merendà con el.
Ra Fatazina ra i à dito: - Va pura, e invida i tò amighe doman a merendà con te: ma pensete de tornà a ciasa ignante che see scuro. S one capì? - T inprometo che ca de un ora son danoo ca – l i à respondù el buratin. - Tendi, Pinochio! I pize i bete poco a inpromete, ma el pi de ra otes nossicuanto a mantienì. - Ió no son conpain de chi outre: ce che inprometo, el mantieno. - Vedaron. Ma se no te me obedisces, peso par te. - Parcé po? - Parceche i pize che i no vo scotà ci che sà pi de lore, i và senpre incontra a calche desgrazia. - E ió in sei ben algo! – l à dito Pinochio. Ma ades no me ra fejo pi! - Vedaron se te disc ra verità. Zenza dì outro, el buratin l à saludà ra sò bona Fatazina, che par el l ea ormai deboto na mare, e fin che el ‘sia fora par porta el ciantaa e l balaa.
Dapò de un ora e poco pi, i sò amighe i ea dute invidade. Alcuante i à azetà alolo e de bon saó: outre, dinprin i s à fato nafré preà, ma canche i à sapù che sui semel da tocià inze inze l cafè da late l ea vonto par sora e par sote, i à dito alolo: - Vienon anche nosoutre, par te fei contento.
Ades besen saé che, intrà dute i sò amighe, Pinochio el i vorea un gran ben a un che l aea gnon Romeo, ma dute i lo ciamaa Paero, parceche l ea longo e seco come un alega e l someaa propio l paero de un lumin.
Paero l ea el pi canaia e malindurà de duta ra scora: ma Pinochio el i vorea ben istesso. Par chesto, l é ‘sù direto a ciasa soa a vede de el, ma el no l à ciatà; l é tornà un outra ota, e Paero el no n ea; l é tornà na terza ota, e l à fato danoo ra strada par deban.
Agnó podeelo ‘sì a vede? Varda de ca, varda de là, dinultima el l à vedù, scondù sote el portego de na ciasa de bacane. - Ce festo ca sote? – l é ‘sù a i damandà Pinochio.
- Speto che ene mesanote, e pò moo… - Agnó vasto? - Indalonse, indalonse, indalonse! - E ió che son vienù tré otes a vede de te!… - Ce voreesto? - No sasto ce che l é suzedù? Ce na gran fortuna che ei abù? - Cara? - Doman feniscio de fei el buratin e deento un pizo come dute chi outre. - Bon pro. - Doman te speto a ciasa mea a merendà. - Ma se te digo che moo stasera. - Da ce ora? - Ca de nafré. - E agnó vasto? - Vado a stà inze un paes … el pi bel paes de sto mondo: propio na cucagna!… - E ce alo gnon? - L à gnon el Paes dei Bebi. Parcé no esto con me? 110 - Ió? No de zerto! - T as torto, Pinochio! Credeme a mi, se no te enes, te te ciamaras gramo. Agnó pensesto de ciatà un paes pi adatà par nosoutre ‘soen? Là no n é scores, no n é maestre, no n é libre. Inze chel paes benedeto no s inpara mai. Del ‘soiba ra scora r é sarada, e ra setemanes es é fates de sié soibes e na domegna. Pensete che ra festes d auton es scomenza el prin de jenaro e es fenisce l ultimo de dezenbre. Chel l é el paes che me piaje a mi! I nostre paese i arae da esse dute coscì!… - Ma cemodo se passelo ra ‘sornades inze l Paes dei Bebi? - Se ‘suia e se fesc jeste da bonora fin da dassera. Da dassera se và inze lieto, e del indoman bonora se scomenza danoo. Ce te salo? - Uhm!… - l à fato Pinochio: e l à sgorlà ra testa, come par dì: “Na vita coscì ra fejarae vorentiera anche ió.” - Alora, vosto vienì con me? Scì o no? Dezidete. - No, no, no e no. I ei oramai inprometù a ra mè bona Fatazina che deentarei un pizo da sesto, e voi mantienì chel che ei dito. Ades, ‘sà che el sol l é drio a fiorì, te lascio e scanpo a ciasa. A se reede, e bon viaso. - Agnó vasto coscì de oga? - A ciasa. Ra Fatazina ra vo che torne ignante note. - Speta ancora doi menute. - L é oramai tarde. - Solo doi menute. - E se dapò ra Fatazina ra craia? - Lascia che ra craie. Canche r arà craià assei, ra tajarà – l à dito chel canaia de Paero. - E ce festo? Moesto solo o con calchedun outro? - Solo? Son de zento e passa. - E moeo a pè?
- Ca de poco passa un ciar, el me tol su e l me mena inze chel bel paes. - Ce che pagarae se l ciar el passasse propio ades!… - Parcé? - Par ve vede moe dute aduna. - Statin ca ancora nafré e te me vedaras. - Nò, nò: voi ‘sì a ciasa. - Speta doi menute. - Son propio tardio. Ra Fatazina ra sarà là che ra traidea par me. - Por Fatazina! Ara festide che te magne ra notores? - Ma alora – l à ‘sontà Pinochio - sosto propio seguro che inze chel paes no n é gnanche na scora?… - Gnanche una. - E gnanche un maestro?… - Gnanche un. - E che no n é mai da inparà? - Mai, mai, e pò mai! - Ce un bel paes – l à dito Pinochio, che l aea ciapà na gran chiza de moe. – Ce un bel paes! No n ei mai stà, ma me par ormai de l vede!… - Parcé no esto anche tu? - No stà a me tentà! I ei oramai inprometù a ra mè bona Fatazina che deentarei un pizo pien de ston e no ra voi fei restà mal. - Ben, alora sanin, e saludeme tanto ra scora popolares, e anche chera mesanes, se te res ciates par strada. - Te saludo, Paero: fesc bon viaso, godetera e in ciou de tanto pensete dei tò amighe. Dito chesto, el buratin l à fato par sin ‘sì: ma dapò doi pasc el s à fermà, el s à voltà ves Paero e l i à damandà danoo: - Ma sosto propio seguro che inze chel paes duta ra setemanes es see fates de sié ‘soibes e na domegna?
- Seguro zerto. - Ma sosto propio seguro che ra festes es scomenze el prin del an e es fenisce l ultimo? - Se sà che son seguro. - Ce un bel paes! – l à ‘sontà Pinochio, e l à sbutà ‘sobas da ra fota de no podé ‘sì anche el. E pò l à dito in prescia a Paero: - Alora, bon viaso e a se reede. - A se reede. - Can moeo? - Ca de poco! - Ce pecà! Se te moesses ca de un ora, sarae anche bon de stà ca a spetà. - E ra tò Fatazina?… - Ades l é oramai tarde! … Un ora pi o un ora manco, l é istesso. - Por Pinochio! E se ra Fatazina ra craia? - Passienza, ra lasciarei craià! Canche ra in arà assei, ra se chietarà via. Intanto l ea deentà scuro, scuro patoco: in chera, chi doi i à vedù na lumeta che se moea indalonse … e i à sentù un flouto e na tronbeta che sonaa pian pian, e someaa che i zizidasse! - Velo ca! – l à craià Paero, e l é leà alolo su. - Ci elo? – l à damandà Pinochio sote osc. - L é el ciar che l vien a me tuoi. Alora, vosto vienì con nosoutre, scì o no? - Ma elo propio vero – l à damandà el buratin, che inze chel paes i pize i no n é mai obligade a inparà? - Mai, mai, mai! - Ce un bel paes! … ce un bel paes!… ce un bel paes che l é!…